## L’Hospital Clínic Universitari de València ha dut a terme 225 tractaments en el primer any de funcionament de l’equip ‘Gamma Knife’

*** S’han tractat metàstasi i tumors primaris cerebrals i de base de crani, *schwannomes* vestibulars, adenomes hipofisiaris, tremolors essencials, neuràlgies del trigemin i malformacions arteriovenoses
* Només hi ha tres equips ‘Gamma Knife’ a Espanya, i este és el primer d’estes característiques instal·lat en la Unió Europea**

L’Hospital Clínic Universitari de València ha dut a terme 225 tractaments amb el nou equip de radiocirurgia ‘Gamma Knife Esprit’ quan es complix un any de la seua posada en marxa. El nou equip està prestant assistència a pacients amb patologies cerebrals procedents dels diferents hospitals de la Comunitat Valenciana, dels quals el 40 % és de fora de l’àrea de l’Hospital Clínic.

La unitat de radiocirurgia ‘Gamma Knife Esprit’ s’utilitza principalment en el tractament de tumors cerebrals (benignes i malignes, metàstasis cerebrals, meningiomes, neurinomes, etc.) tumors primaris cerebrals i de base de crani, *schwannomes* vestibulars, adenomes hipofisiaris, tremolors essencials, neuràlgies del trigemin i malformacions arteriovenoses. La major part de patologies tractades fins al moment corresponen a metàstasis cerebrals.

Els tractaments es duen a terme de manera ambulatòria i sense necessitat d’anestèsia. Es tracta de la tecnologia més precisa del mercat per a la realització de radiocirurgia, un procediment en el qual s’utilitzen radiacions d’alta energia sobre una àrea molt xicoteta del cervell per a actuar sobre esta amb una precisió extrema. Habitualment els tractaments es fan en un sol dia, i així el pacient es pot reincorporar a la seua vida diària de manera immediata.

El doctor Eduardo Ferrer, cap de servici d’Oncologia Radioteràpica de l’Hospital Clínic de València, ha destacat “la satisfacció amb els resultats obtinguts en este primer any de funcionament d’esta tecnologia en l’Hospital Clínic, ja que està suposant que molts pacients es beneficien d’un equip capdavanter que destaca per la seua elevada precisió, la qual cosa fa que molt poca radiació arribe als teixits sans que envolten l’objectiu que cal tractar”.

Així mateix, el doctor Vicent Quilis-Quesada, cap del servici de Neurocirurgia, ha indicat que “disposar d’esta tecnologia d’alta precisió suposa un gran avanç assistencial del qual s’estan beneficiant pacients amb patologies molt diverses, completant la cartera de servicis de l’Hospital Clínic Universitari de València”.

“Es tracta d’un excel·lent complement a la microcirurgia i l’endoscòpia de tumors cerebrals i de la base cranial, així com per al tractament de patologia neurovascular i de trastorns de funcionals cerebrals” ha afegit el doctor Quilis.

L’aplicació d’estos tractaments es realitza de manera coordinada entre professionals dels servicis d’Oncologia Radioteràpica, Neurocirurgia i Radiofísica, juntament amb el suport d’altres especialitats com, Radiodiagnòstic, Neurologia, Otorrinolaringologia i Endocrinologia entre altres.

**Primer equip d’estes característiques en la Comunitat Valenciana**

Esta plataforma de radiocirurgia és la primera en la Comunitat Valenciana i la tercera d’estes característiques que hi ha actualment a Espanya. A escala mundial tan sols 350 centres disposen d’esta avançada tecnologia. A més, l’equip instal·lat en l’Hospital Clínic (Gamma Knife Esprit) és l’últim model desenrotllat per la companyia Elekta i és el primer que s’instal·la en la Unió Europea.

Este model introduïx una sèrie de millores tecnològiques que permeten entre altres avanços la reducció dels temps de càlcul i tractament mantenint una elevadíssima conformació de dosi de radiació.

Fecha: 17/05/2025